O șoferiță româncă beată a făcut prăpăd pe o stradă din Austria, unde, practic, a schimbat peisajul pe o distanță de zeci de metri. Tânăra a spulberat mai multe panouri publicitare și a ajuns pe proprietatea unei firme. Surprinzător, a scăpat teafără, nu însă și pasagerul.

Accidentul s-a produs pe o stradă din orașul Wels din Austria. În jurul orei 06.30, românca gonea la volanul unui SUV, cu un pasager în dreapta.

Potrivit heute.at, în timp ce se îndrepta către centrul orașului, mașina, un Volkswagen Amarok, a ieșit de pe drum. Automobilul a dărâmat mai multe panouri publicitare, a rupt gardul din plasă al unei firme și s-a izbit de plăcile depozitate în curtea societății.